楊修

楊修，字德祖，弘農華陰人，出身高門士族，係東漢末年丞相曹操嘅主簿。

生平 
楊修出身於弘農楊氏，係袁術外甥，太尉楊彪個仔。

建安時期獲舉孝廉，曾經出任郎中，之後升任曹操嘅主簿。當時曹操軍事繁忙，楊修幫佢處理負責內外嘅事，都符合曹操嘅心意；《世說新語‧捷悟篇》就話楊修好醒目，佢分別解出闊門事件、一合酥事件、「絕妙好辭」同埋竹椑楯事件，連曹操都讚過佢嘅才華。

可能因為咁，陳王曹植因而想巴結佢。開頭兩人關係非常好，但其後因為楊修作答十幾條答教，令到佢對答如流，呢件事無耐就穿煲、畀曹操知道。曹操認為楊修一個外人竟然介入自己屋企嘅事，極之嬲，開始想殺咗楊修。

楊修才華橫溢，生前作有賦、頌、碑、讚、詩、哀辭、表、記、書合共十五篇，其中代表作有《節遊賦》、《神女賦》、《孔雀賦》。

死

據《三國演義》嘅講法，楊修因為太過聰明，令曹操產生妒忌，想考佢嘅事件，一次又一次噉俾楊修解開，搞到曹操好嬲，早就有殺咗佢嘅諗頭。響漢中之戰入面，楊修跟隨出征，由暗號「雞肋」入面估到曹操有意退兵，於是就叫隨行軍士收拾行裝，準備歸程。曹操瞓唔著於是就夜巡營寨，見到咁嘅情況就嚇親，得知係楊修搞嘅鬼，非常嬲，所以就以「亂軍心」殺咗楊修。

但係據《三國志·魏志·陳思王植傳》、《後漢書·楊震傳附玄孫修傳》、《魏略》同埋《續漢書》，就話雞肋一事雖然的確係真實存在，響219年嘅夏天曹操真係有退過兵、當時亦正值漢中之戰，但雞肋一事並唔係佢死嘅真正原因：真正原因係219年嘅秋天，楊修響飲醉酒之後無端端自己走入司馬門 、仲要亂咁指控宗室將軍曹彰 ，因而畀曹操以「前後漏泄言教，交關諸侯」斬頭。楊修響死前講過一句：「我固自以死之晚也。」呢句說話證實連楊修本人都知自己瀨咗嘢，並唔係好似《三國演義》所講嘅連自己得罪曹操都唔知。

雖然《三國演義》嘅講法最廣為人知，但由於《三國演義》始終係小說，加上唔少內容亦畀人證實過係同史實不符，所以「楊修死於雞助一事」真實性存疑，《三國志》嘅版本更加接近楊修死嘅真正原因。不過可以確定嘅係，楊修雖然好叻仔、但高調嘅作風早就得罪曹操，最終響219年畀曹操殺咗，終年45歲。

屋企 
楊修個仔楊嚻響泰始年間曾經出任典軍將軍，早死。個孫楊准，又叫楊淮，晉惠帝後期曾經出任冀州刺史。

東漢人
修